**LĒMUMS**

Liepājā

|  |  |  |
| --- | --- | --- |
| 2022.gada 14.aprīlī | Nr.141/6  (prot. Nr.6, 11.§) |  |

Par grozījumu 2019.gada 21.februāra

nolikumā Nr.6 “Nevalstisko organizāciju

projektu līdzfinansēšanas nolikums”

Saeima 2022.gada 3.martā pieņēma Ukrainas civiliedzīvotāju atbalsta likumu. Likuma mērķis ir atbalsta sniegšana Ukrainas civiliedzīvotājiem, kuri izceļo no Ukrainas vai kuri nevar atgriezties Ukrainā Krievijas Federācijas izraisītā bruņotā konflikta dēļ šā bruņotā konflikta norises laikā, kā arī vispārēja atbalsta sniegšana Ukrainas sabiedrībai. Likumā paredzētais atbalsts tiek sniegts bruņotā konflikta norises laikā. Ukrainas civiliedzīvotāji šā likuma izpratnē ir Ukrainas pilsoņi un viņu ģimenes locekļi, kā arī personas, kuras Ukrainā saņēmušas pastāvīgās uzturēšanās atļauju, bezvalstnieka statusu vai starptautiskās aizsardzības statusu, un to ģimenes locekļi.

Līdz 2022.gada 7.aprīlim Liepājā reģistrēti 956 Ukrainas civiliedzīvotāji. Sākotnējo atbalstu Ukrainas civiliedzīvotājiem sniedz biedrība “Tabitas sirds”, kura minēto atbalstu nodrošina, veicot brīvprātīgo darbu septiņas dienas nedēļā. Biedrība “Tabitas sirds”, ievērojot projekta iesniegšanas termiņu, ir iesniegusi pieteikumu Liepājas valstspilsētas pašvaldības Nevalstisko organizāciju projektu vērtēšanas komisijai. Biedrība lūdz piešķirt līdzfinansējumu 4500 *euro*, lai nodrošinātu sākotnējā atbalsta sniegšanu Ukrainas civiliedzīvotājiem, kas ieradušies Liepājā.

Liepājas pilsētas domes 2019.gada 21.februāra nolikums Nr.6 “Nevalstisko organizāciju projektu līdzfinansēšanas nolikums” maksimālo projekta atbalsta summu paredz līdz 3000 *euro*. Lai nodrošinātu valstiski svarīgu atbalsta sniegšanu pašvaldības ietvaros Ukrainas civiliedzīvotājiem, nepieciešams palielināt maksimāli piešķiramo līdzfinansējuma summu. Minētais atbalsts nodrošinās iespēju Ukrainas civiliedzīvotājiem sniegt atbalstu arī brīvdienās, pēc pašvaldības iestāžu darba laika, pielāgojoties pakalpojuma sniegšanas nepieciešamībai.

Ievērojot Ukrainas civiliedzīvotāju atbalsta likumu un likuma “Par pašvaldībām” 21.panta pirmo daļu, Liepājas valstspilsētas pašvaldības dome **nolemj:**

1. Apstiprināt Liepājas valstspilsētas pašvaldības domes 2022.gada 14.aprīļa nolikumu Nr.16 “Grozījums Liepājas pilsētas domes 2019.gada 21.februāra nolikumā Nr.6 “Nevalstisko organizāciju projektu līdzfinansēšanas nolikums””.

2. Liepājas valstspilsētas pašvaldības Nevalstisko organizāciju projektu līdzfinansēšanas konkursa komisijai pārskatīt iesniegtos projektu pieteikumus un to atbilstību saistībā ar izdarītajiem grozījumiem Liepājas pilsētas domes 2019.gada 21.februāra nolikumā Nr.6 “Nevalstisko organizāciju projektu līdzfinansēšanas nolikums” un piešķirt papildu finansējumu, ja pieteikums saistīts ar atbalsta sniegšanas nodrošināšanu Ukrainas civiliedzīvotājiem, kas ierodas Liepājā.

3. Liepājas valstspilsētas pašvaldības domes priekšsēdētāja vietniekam kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Finanšu pārvaldei, Juridiskajai daļai, Attīstības pārvaldei, Brigitai Dreižei | |